
Forståelsespapir om arbejdsvilkår for lærerstuderende i den skolebaserede læreruddannelse i Holbæk Kommune
Baggrund
Holbæk Kommune og Holbæk Lærerkreds hilser den skolebaserede læreruddannelse velkommen og ser positivt på muligheden for at uddanne og tilknytte fremtidige lærere lokalt.
Da ordningen etableres med kort implementeringstid, og der endnu ikke foreligger lokale erfaringer med uddannelsesformen, er parterne enige om at beskrive de fælles forventninger og rammer i nærværende forståelsespapir.
Parterne er samtidig enige om, at forståelsespapiret evalueres og genforhandles senest i marts 2027 på baggrund af de første lokale erfaringer, erfaringer fra andre kommuner samt eventuelle nationale afklaringer.

Formål
Formålet med forståelsespapiret er at sikre:
· at lærerstuderende i den skolebaserede læreruddannelse får gode muligheder for at gennemføre uddannelsen 
· at skolerne får tydelige rammer for ansættelsen 
· at der skabes balance mellem uddannelsesforpligtelser og arbejdsopgaver 
· at de studerende oplever et professionelt lærings- og udviklingsmiljø 

Arbejdsopgaver og arbejdstid
Det er en grundlæggende forudsætning, at ansættelsen understøtter uddannelsens gennemførelse, og at hensynet til den studerendes læring og progression tillægges afgørende vægt i tilrettelæggelsen af skolens opgaver.
Den lærerstuderende ansættes med udgangspunkt i de rammer, der følger af den skolebaserede læreruddannelse samt gældende arbejdstidsaftaler og overenskomster.
Den lærerstuderendes deltagelse i undervisning, eksamener og øvrige obligatoriske studieaktiviteter som led i uddannelsen har forrang for arbejdsopgaver på skolen. Arbejdsopgaver planlægges under hensyntagen til de krav, der følger af uddannelsen.
Der anvendes et fælles opgaveoversigtsskema, som beskriver fordelingen af arbejdstiden mellem undervisning, forberedelse, mødeaktivitet, uddannelsesaktiviteter, vejledning og øvrige opgaver. Skemaet vedlægges som bilag til dette forståelsespapir.
Opgaveoversigten skal tage højde for den studerendes uddannelsesforpligtelser og sikre en realistisk balance mellem studie og arbejde.
Den lærerstuderende tildeles som udgangspunkt 9 ugentlige undervisningslektioner ved en ansættelsesgrad på 12,32/37.
Mindst én af disse lektioner tilrettelægges som en to-lærer-lektion, hvor den studerende indgår sammen med en erfaren lærer.
Parterne er opmærksomme på, at 9 ugentlige undervisningslektioner svarer til et undervisningstimetal på ca. 27 lektioner ved fuld tid, hvilket ligger over det undervisningsniveau, der normalt ses i Holbæk Kommune. Skolerne opfordres derfor til i videst muligt omfang at anvende flere to-lærer-lektioner og tilrettelægge opgaven under hensyntagen til, at ansættelsen indgår som led i et uddannelsesforløb.
Den lærerstuderende ansættes som udgangspunkt med en beskæftigelsesgrad på 12,32/37, svarende til en årlig arbejdstid på 562 timer eksklusive ferie eller 641,27 timer inklusive ferie.
Den studerende skal ikke indgå som fuldt ansvarlig alene underviser i et omfang, der ikke er foreneligt med uddannelsesniveau, erfaring m.m. Der skal ske en progression i undervisningsopgaverne i takt med den studerendes udvikling.

Mentorordning
De lærerstuderende tilknyttes en mentor og/eller vejleder.
Det er en forudsætning, at den lokale arbejdstidsaftale overholdes i tilrettelæggelsen af mentorordningen, herunder at opgaver, tidsforbrug og organisering af mentorfunktionen indgår i overensstemmelse med gældende aftaler og lokale principper.
Mentoropgaven kan varetages af en vejleder, afhængigt af skolens lokale organisering.
Introduktionsforløbet skal indeholde både pædagogiske, organisatoriske og arbejdsmiljømæssige elementer og skal understøtte en tryg og sammenhængende opstart i skolens praksisfællesskab.
Mentors/vejleders opgaver omfatter blandt andet:
· introduktion til skolen og arbejdspladsens organisering og kultur 
· understøttelse af den studerendes professionelle udvikling 
· løbende sparring om undervisning, klasseledelse, samarbejde og arbejdsliv 
· sammenhæng mellem uddannelse og praksis 
For at understøtte den lærerstuderendes trivsel og faglige udvikling afholdes der opfølgningssamtaler mellem den studerende, mentoren og den nærmeste leder.
Der afsættes tid til løbende sparring mellem mentor og studerende, og det forudsættes, at denne sparring indgår som en planlagt og synlig del af opgavefordelingen.
Mentoropgaven tidsfastsættes og kompenseres på et niveau, der muliggør kvalificeret og løbende sparring.
Der udarbejdes en funktionsbeskrivelse for mentor-/vejlederfunktionen på den enkelte skole. Funktionsbeskrivelsen skal som minimum indeholde:
· funktionens formål og indhold 
· funktionens omfang og opgaver 
· sammenhæng med lokal mentorordning og arbejdstidsaftale 
· hvordan, hvor ofte og hvor længe der afsættes tid til vejledning og sparring 

Parterne udarbejder desuden en fælles overordnet beskrivelse af mentorrollen med henblik på ensartede rammer på tværs af kommunens skoler. Parterne drøfter desuden behovet for en fælles introduktion til mentorrollen med henblik på kvalitet og ensartethed.

Introduktion og opstart
Der etableres en særskilt lærerstartsordning for lærerstuderende i den skolebaserede læreruddannelse.
Ordningen skal understøtte overgangen til arbejdet i skolen og skabe sammenhæng mellem uddannelse og praksis.
Ordningen beskrives nærmere af forvaltningen i samarbejde med skoleledelserne, Fagcentret, Absalon og Holbæk Lærerkreds.

Evaluering
Parterne mødes senest i marts 2027 med henblik på at evaluere ordningen.
Evalueringen skal blandt andet omfatte:
· erfaringer fra de lærerstuderende 
· erfaringer fra mentorer og skoleledelser 
· erfaringer fra andre kommuner 
· sammenhæng mellem uddannelseskrav og arbejdsopgaver 
· behov for justering af undervisningsomfang, mentorordning og øvrige rammer 

Praktik
Som udgangspunkt er der ikke mulighed for at gennemføre praktik på den skole, hvor den lærerstuderende er ansat. Dette følger af de overordnede principper i bekendtgørelsen for læreruddannelsen, hvor der lægges vægt på, at praktikforløb skal kunne indgå som et selvstændigt og evaluerbart uddannelseselement uden interessekonflikt mellem ansættelsesforhold og praktikvurdering.
Praktikken skal tilrettelægges således, at den studerende indgår i et professionelt praktikforløb med tilknytning til en praktikskole, hvor der er mulighed for ekstern vejledning og vurdering i overensstemmelse med uddannelsens krav.
På denne baggrund anbefales det, at de enkelte skoler i samarbejde med Professionshøjskolen Absalon etablerer en rotationsordning eller tilsvarende model, som sikrer, at lærerstuderende kan gennemføre praktikforløb på andre skoler end deres ansættelsesskole.
Formålet er at sikre et bredt indblik i skolens praksis samt en retvisende og uafhængig vurdering af den studerendes kompetencer.

Uafklarede forhold – spørgsmål og svar
Parterne er enige om, at nedenstående spørgsmål er afklaret på nuværende tidspunkt, men at der fortsat kan ske yderligere afklaring gennem dialog med relevante myndigheder, uddannelsesinstitutioner og organisationer.
Spørgsmål: Kan ansættelsesgraden overstige 33,33 procent?
Svar: Ja.
Spørgsmål: Hvordan er sammenhængen mellem ansættelsesforhold og uddannelsesforløb?
Svar: Ansættelsesforholdet fortsætter efter endt uddannelse.
Spørgsmål: Hvilke konsekvenser har det for ansættelsen, hvis den studerende afbryder uddannelsen?
Svar: Der er ingen konsekvenser for ansættelsen, da ansættelsen ikke er betinget af uddannelsens gennemførelse.
Spørgsmål: Hvilke muligheder er der for fortsat ansættelse efter endt uddannelse, herunder om ansættelsen er tidsbegrænset?
Svar: Den lærerstuderende har ret til fortsat ansættelse på samme beskæftigelsesgrad efter endt uddannelse.
Spørgsmål: Hvordan håndteres eventuelt merarbejde eller overarbejde?
Svar: Dette håndteres efter de almindelige regler i gældende overenskomst.
Spørgsmål: Stilles der særlige krav til praktikvejlederfunktioner på skoler, der ansætter lærerstuderende?
Svar: Nej. Det anbefales at der er en praktikvejleder ansat, men dette er ikke et krav. 
Spørgsmål: Hvornår betragtes den studerende som nyuddannet lærer?
Svar: Efter endt uddannelse og to år frem. 

